b'\n_START_ARTICLE_\nLytinis dirgiklis\n_START_PARAGRAPH_\nLytinis dirgiklis (arba erotinis dirgiklis) \xe2\x80\x93 bet kokios prigimties veiksnys, sukeliantis ar sustiprinantis geism\xc4\x85, lytin\xc4\xaf potrauk\xc4\xaf ir kuriam laikui tapti vienu i\xc5\xa1 pagrindini\xc5\xb3 asmens elges\xc4\xaf lemian\xc4\x8diu veiksniu. Pagrindiniai lytiniai dirgikliai yra k\xc5\xabno dalys (daugiausia \xe2\x80\x93 intymios vietos), apnuogintas k\xc5\xabnas, pie\xc5\xa1iniai ir nuotraukos, paveikslai, filmai, striptizas, skulpt\xc5\xabros, erotin\xc4\x97 literat\xc5\xabra ir kt. Visa tai yra regimieji dirgikliai. I\xc5\xa1 girdim\xc5\xb3j\xc5\xb3 pa\xc5\xbeym\xc4\x97tina muzika, \xc5\xbeod\xc5\xbeiai, tam tikras balso tonas. Ma\xc5\xbeesnis vaidmuo tenka uoslei, lietimui ir skoniui. Esant lytiniam dirgikliui, atsiranda lytin\xc4\x97 dominant\xc4\x97, imanti vyrauti kit\xc5\xb3 svarbi\xc5\xb3 reikal\xc5\xb3 at\xc5\xbevilgiu. Lytin\xc4\x97 dominant\xc4\x97 yra gana jautri pa\xc5\xa1aliniam poveikiui \xe2\x80\x93 ji gali greitai i\xc5\xa1nykti jei yra i\xc5\xa1oriniai trikd\xc5\xbeiai._NEWLINE_Stimuliuojantis poveikis ir jo stiprumas priklauso nuo \xc5\xbemogaus. Tas pats erotinis filmas vienam gali b\xc5\xabti jaudinantis, o kitam \xe2\x80\x93 atstumiantis. Tai priklauso ir nuo patirties, vertybi\xc5\xb3, kult\xc5\xabros, b\xc5\xabdo ir kt._NEWLINE_Vyrams daugiau \xc4\xaftakos turi regimieji dirgikliai, moterims \xe2\x80\x93 girdimieji. Neveltui sakoma, kad vyrai myli akimis, o moterys \xe2\x80\x93 ausimis. Mados ir kosmetika, nors da\xc5\xbenai ir nes\xc4\x85moningai, atliepia tai. Be to, \xc5\xbeinodamos, kad vyrai myli akimis, moterys gerokai daugiau d\xc4\x97mesio skiria savo i\xc5\xa1vaizdai nei vyrai \xe2\x80\x93 jos r\xc5\xabpinasi, kaip atrodo j\xc5\xb3 l\xc5\xabpos, kr\xc5\xabtin\xc4\x97, kojos, s\xc4\x97dmenys, netgi \xc5\xbevilgsnis. Savo ruo\xc5\xbetu moterims svarbu, kai vyrai sako jaudinan\xc4\x8dius \xc5\xbeod\xc5\xbeius \xe2\x80\x93 jie turi stipraus lytinio dirgiklio poveik\xc4\xaf._NEWLINE_Daug lytini\xc5\xb3 dirgikli\xc5\xb3 turi \xc4\xafgyto reflekso pob\xc5\xabd\xc4\xaf, pvz., tam tikras kvepal\xc5\xb3 aromatas ar melodija primena anks\xc4\x8diau i\xc5\xa1gyventas jaudinan\xc4\x8dias akimirkas su mylimu \xc5\xbemogumi ir kelia lytin\xc4\xaf susijaudinim\xc4\x85. Gana da\xc5\xbenai lytinio partnerio i\xc5\xa1vaizdos vertinimas yra susij\xc4\x99s ir su specifiniu kvapu, tod\xc4\x97l ie\xc5\xa1kodami partnerio daugelis \xc5\xbemoni\xc5\xb3 naudoja vienokius ar kitokius kvepalus, kuriuos jie mano esant jaudinan\xc4\x8diais ar gundan\xc4\x8diais. Kiti kvapai (prakaitas, nikotinas, kremas ir kt.) labai priklauso nuo \xc5\xbemogaus \xe2\x80\x93 vienus jie jaudina, kitus atstumia, o treti yra abejingi. D\xc4\x97sninga bet kokio lytinio dirgiklio poveikio pasekm\xc4\x97 yra k\xc5\xabni\xc5\xa1kas kontaktas, pradedant nuo rank\xc5\xb3 prisilietimo, bu\xc4\x8dini\xc5\xb3, link aistring\xc5\xb3 apsikabinim\xc5\xb3, erogenini\xc5\xb3 zon\xc5\xb3 glamoni\xc5\xb3 ar net iki pa\xc4\x8dios sueities._NEWLINE_\xc4\xaevairiose \xc5\xa1alyse ir kult\xc5\xabrose lytiniai dirgikliai gali skirtis. Pavyzd\xc5\xbeiui, Vakaruose \xc4\xafprastas erotinis dirgiklis yra kr\xc5\xabtys ir klubai, Kinijoje ir Japonijoje \xe2\x80\x93 kojos p\xc4\x97dos, o pas hotentotus (pietin\xc4\x97 Afrika) \xe2\x80\x93 s\xc4\x97dmen\xc5\xb3 forma ir dydis.'